Quoniam rerum gestarum series temporum antiquitate oblivioni traditur, ad notitiam omnium tam futurorum quam presentium scripto commendare curavimus, quod Vaudinus, dominus de Bresmur, dedit Deo et ecclesie beate Marie de Castellione, pro remedio anime sue, omnia prata que jure hereditario possidebat in valle de Brevon, et pratum Bosun; addidit et dimidium prati Helvuidis, alterumque dimidium ejusdem prati habemus de Hugone Gai, nepote ejus, Rainero fratre suo laudante, Hermingarde, matre sua et fratribus et sororibus suis cum omni parentela. Dedit et dominus Vaudinus jam dicte ecclesie dimidium prati Rahat, et quoddam pratum situm juxta pratum Haier, sub annuo censu duodecim solidorum in Martii solvendorum. Habemus etiam de Hugone Gai, sub annuo censu duodecim solidorum, quidquid possidebat in pratis de valle Brevon, et tali conditione quod ipse eos petere deberet in festo sancti Veroli, apud Castellionem, qui sine occasione solvendi sunt. Addidit etiam sub eodem censu pratum vadi Rahaut. Dedit etiam pro fratre suo Raynero dimidium stirpatum Girardi. Item pratum quod contiguum est prato Bozun. Habemus etiam de Haymone fratre ejus, dimidium pratum Gilleberti Morelli, et dimidium prati magni Laminarum, pratum quoque Belini, sub annuo censu duodecim denariorum in mense Martii sine occasione solvendorum. Habemus etiam de Waldino sacello quoddam pratum sub quatuor denariis censualibus mense Martii solvendis, sicut de Raynaldo Bucella tenemus, quoddam pratum sub censu annuo duorum solidorum mense Martii solvendorum. Habemus etiam de Viardo Batella pratum quoddam sub censualibus denariis decem et octo ad festum sancti Remigii solvendorum. Hec dona elemosinaria atque censualia supradicta in et super omnia, tam in donis quam in censualibus, que ab antecessoribus suis tenebat jam dicta ecclesia, prius quam pater ejus Bruto de Bresmur haberet uxorem et liberos, concessit atque laudavit Haymo, filius Brutonis, coram G. Lingonensi episcopo et coram Maria, Ducissa Burgundie. Cujus testes sunt: Acardus, canonicus; Pontius, archidiaconus, Milo de Sancio; Josbertus de Granceio; Bartholomeus Cochilla; Godefridus de Jaiune; Philippus, frater Acardi; Martinus Grossus, et Hugo de Villario. Acta sunt hec anno incarnationis Domini M°C°LXI°, regnante Ludovico gloriosissimo rege Francorum.